প্রযুক্তি নিরাপত্তা বিশ্লেষক বাংলাদেশ নেটওয়ার্ক অপারেটর্স গ্রুপের (বিডিনগ) ট্রাস্টি বোর্ডের চেয়ারম্যান সুমন আহমেদ সাবির বলেন, ‘সামাজিক যোগাযোগমাধ্যমকে আমরা সবকিছুর উৎস বানিয়ে ফেলেছি এবং বিশ্বাস করছি। এটা ঠিক নয়। সবকিছু বিশ্বাস করা যাবে না। আগে যাচাই করতে হবে স্ট্যাটাসটি যিনি দিয়েছেন তিনি এটি দিতে পারেন কিনা বা তার ওয়ালে গিয়ে চেক করা যে সেখানে স্ট্যাটাসটি আছে কিনা।’ কারণ হিসেবে তিনি উল্লেখ করেন, কারও স্ট্যাটাস একটু মডিফাই (বা পরিবর্তন) করে অর্থ বদলে দিয়ে তা পোস্ট দেওয়া সম্ভব। এটা মানুষকে, সমাজকে এমনকি দেশকে বিপদে ফেলতে পারে। রাজনৈতিক সংঘাত ডেকে আনতে পারে। এজন্য তিনি সবাইকে সচেতন থাকার আহ্বান জানান।